PAKUOTĖS LAPELIS: INFORMACIJA VARTOTOJUI

Trachisan kietosios pastilės

Tirotricinas, lidokaino hidrochloridas, chlorherksidino digliukonatas

**Atidžiai perskaitykite visą šį lapelį, nes jame pateikiama Jums svarbi informacija.**

Trachisan galima įsigyti be recepto, tačiau jį reikia vartoti tiksliai, kaip nurodyta, kad poveikis būtų geriausias.

- Neišmeskite šio lapelio, nes vėl gali prireikti jį perskaityti.

- Jeigu norite sužinoti daugiau arba pasitarti, kreipkitės į vaistininką.

- Jeigu simptomai pasunkėja arba per 5 dienas nepalengvėjo, kreipkitės į gydytoją.

* Jeigu pasireiškė sunkus šalutinis poveikis arba pastebėjote šiame lapelyje nenurodytą šalutinį poveikį, pasakykite gydytojui arba vaistininkui.

**Lapelio turinys**

1. Kas yra Trachisan ir kam jis vartojamas

2. Kas žinotina prieš vartojant Trachisan

3. Kaip vartoti Trachisan

4. Galimas šalutinis poveikis

5. Kaip laikyti Trachisan

6. Kita informacija

**1. KAS YRA TRACHISAN IR KAM JIS VARTOJAMAS**

**Indikacijos**

Burnos ertmės ir ryklės uždegimo (burnos gleivinės ir dantenų, priedančio, liežuvio, migdolų ir ryklės) gydymas. Infekcijų prieš burnos ir gerklės chirurgines operacijas ir po jų (danties rovimo, dantenų chirurginio gydymo, tonzilių šalinimo) profilaktika.

1. **KAS ŽINOTINA PRIEŠ VARTOJANT TRACHISAN**

**Trachisan vartoti negalima:**

- jeigu yra alergija (padidėjęs jautrumas) Trachisan veikliosioms medžiagoms arba kuriai nors pagalbinei medžiagai;

- jeigu yra burnos gleivinės epitelio lupimasis be kraujavimo (padidėjęs gleivinės epitelio lupimasis, išopėjimas), didelių, šviežių opų burnoje ir ryklėje.

Kitų vaistų vartojimas

Jeigu vartojate arba neseniai vartojote kitų vaistų, įskaitant įsigytus be recepto, pasakykite gydytojui arba vaistininkui.

Nepageidaujamo poveikio, susijusio su kitais vaistais, vartojamais kartu su Trachisan, iki šiol nepasitaikė.

**Nėštumas ir žindymo laikotarpis**

Prieš vartojant bet kurį vaistą, būtina pasitarti su gydytoju arba vaistininku.

Nors Trachisan esančios veikliosios medžiagos farmakologiniu poveikiu yra saugios vartojant terapinėmis dozėmis, nėštumo ir žindymo laikotarpiu vaisto galima vartoti tik pasitarus su gydytoju.

**Vairavimas ir mechanizmų valdymas**

Vartojant Trachisan, jokio poveikio vairavimui ir mechanizmų valdymui nebūna.

Svarbi informacija apie kai kurias pagalbines Trachisan medžiagas

Sudėtyje yra sorbitolio. Jeigu gydytojas Jums yra sakęs, kad netoleruojate kokių nors angliavandenių, kreipkitės į jį prieš pradėdami vartoti šį vaistą.

1. **Kaip vartoti TRACHISAN**

Trachisan visada vartokite tiksliai kaip nurodė gydytojas. Jeigu abejojate, kreipkitės į gydytoją arba vaistininką.

Paprastai suaugusiesiems skiriama čiulpti po vieną pastilę kas 2 valandos, bet ne daugiau kaip 8 kartus per parą.

Vaikams vyresniems nei 6 m.- po vieną pastilę ne daugiau kaip 6 kartus per parą.

Vartojant vaistą reguliariai, per keletą dienų ligos požymiai nurimsta. Norint, kad gydymas būtų išties sėkmingas, Trachisan reikėtų vartoti dar 2-3 dienas, kol išnyks ligos simptomai. Tačiau jei savijauta nepagerėjo per 5 dienas, reikia kreiptis į gydytoją.

Trachisan nereikėtų vartoti be pertraukos ilgiau nei 2 savaites.

Jeigu manote, kad Trachisanveikia per stipriai arba per silpnai, kreipkitės į gydytoją arba vaistininką.

**Pavartojus per didelę Trachisan dozę**

Dėl vaisto sudedamųjų medžiagų farmakologinių savybių netikėtina, kad gali būti toksinio poveikio požymių, netgi tuomet, jei atsitiktinai suvartojamas didelis Trachisan kiekis.

Pamiršus pavartoti Trachisan

Negalima vartoti dvigubos dozės norint kompensuoti praleistą tabletę.

Nustojus vartoti Trachisan

Jeigu kiltų daugiau klausimų dėl šio vaisto vartojimo, kreipkitės į gydytoją arba vaistininką.

1. **galimAS ŠALUTINIS poveikiS**

Trachisan, kaip ir visi kiti vaistai, gali sukelti šalutinį poveikį, nors jis pasireiškia ne visiems žmonėms.

Trachisan dažniausiai toleruojamos gerai, bet jos gali sukelti skonio sutrikimų, liežuvio tirpulį, kuris paprastai vėliau išnyksta. Gelsva arba rusva dantų, dantų plombų, dantenų ar liežuvio spalva, kuri retkarčiais atsiranda nuo ilgai vartojamo vaisto, šalinama burnos higienos priemonėmis; nustojus vaisto vartoti, šie požymiai išnyksta savaime.

Jeigu pasireiškė sunkus šalutinis poveikis arba pastebėjote šiame lapelyje nenurodytą šalutinį poveikį, pasakykite gydytojui arba vaistininkui.

**5. KAIP LAIKYTI TRACHISAN**

Laikyti vaikams nepasiekiamoje ir nepastebimoje vietoje.

Laikyti ne aukštesnėje kaip 25 C temperatūroje.

Laikyti gamintojo pakuotėje, kad preparatas būtų apsaugotas nuo drėgmės.

Ant dėžutės ir lizdinės plokštelės po „Tinka iki“ nurodytam tinkamumo laikui pasibaigus, Trachisan vartoti negalima. Vaistas tinka vartoti iki paskutinės nurodyto mėnesio dienos.

Vaistų negalima išpilti į kanalizaciją arba išmesti su buitinėmis atliekomis. Kaip tvarkyti nereikalingus vaistus, klauskite vaistininko. Šios priemonės padės apsaugoti aplinką.

**6.** **KITA INFORMACIJA**

**Trachisan sudėtis yra**

1. Veikliosios medžiagos yra tirotricinas, lidokaino hidrochloridas, chlorheksidino digliukonatas.

Vienoje pastilėje yra: 0,5mg tirotricino, 1mg lidokaino hidrochlorido, 1 mg chlorheksidino digliukonato.

1. Pagalbinės medžiagos yra sorbitolis, magnio stearatas, pipirmėčių eterinis aliejus.

Vienoje kietojoje pastilėje yra 0,69 g sorbitolio, atitinkančio 0,057 BE (duonos vieneto).

Trachisan išvaizda ir kiekis pakuotėje

Baltos, apvalios, plokščios tabletės pusiau užapvalintais kraštais.

Trachisan tiekiamas dėžutėje, kurioje yra 2 lizdinės plokštelės (PVC-aliuminio folija) po 10 kietųjų pastilių.

**Rinkodaros teisės turėtojas ir gamintojas**

Engelhard Arzneimittel GmbH & Co.KG

Herzbergstr. 3

61138 Niederdorfelden

Vokietija

Telefonas: ++49 6101 539 300

Faksas: ++49 6101 539 315

El.paštas: info@engelhard-am.de

Jeigu apie šį vaistą norite sužinoti daugiau, kreipkitės į vietinį rinkodaros teisės turėtojo atstovą.

UAB Sirowa Vilnius

Švitrigailos g. 11B

LT – 03228, Vilnius

Tel. +370 5 2394150

**Šis pakuotės lapelis paskutinį kartą patvirtintas 2012-02-10**

Naujausia pakuotės lapelio redakcija pateikiama Valstybinės vaistų kontrolės tarnybos prie Lietuvos Respublikos sveikatos apsaugos ministerijos (VVKT) interneto svetainėje <http://www.vvkt.lt/>